RO
3.7.2023
Jurnalul Oficial al Uniunii Europene
C 235/51
Acțiune introdusă la 2 mai 2023 – Zaklady Farmaceutyczne Polpharma/Comisia (Cauza T-228/23) (2023/C 235/65) Limba de procedură: engleza Părțile Reclamantă: Zaklady Farmaceutyczne Polpharma S.A. (Starogard Gdański, Polonia) (reprezentanți: K. Roox, T. De Meese, J. Stuyck, M. Van Nieuwenborgh și N. Dumont, avocați) Pârâtă: Comisia Europeană
Concluziile Reclamanta solicită Tribunalului: — declararea admisibilității și temeiniciei cererii sale de anulare; — anularea deciziei Comisiei cuprinse în scrisoarea sa din 17 martie 2023 [ref.
SANTE.DDG1.B.5/AL/mmc (2023) 2915860], precum și a oricărei alte decizii ulterioare în măsura în care acestea mențin și/sau înlocuiesc prima decizie, inclusiv orice acțiune de reglementare, în măsura în care este vizată reclamanta; — obligarea Comisiei să plătească cheltuielile de judecată aferente procedurii.
Motivele și principalele argumente În susținerea acțiunii, reclamanta invocă trei motive. 1.
Primul motiv întemeiat pe lipsa competenței și abuzul de putere de a modifica și/sau de a retrage, prin Decizia Comisiei din 17 martie 2023 menționată anterior (denumită în continuare „decizia contestată”) autorizația de introducere pe piață acordată reclamantei. 2.
Al doilea motiv întemeiat pe încălcarea normelor esențiale de procedură, întrucât decizia contestată nu are un temei juridic și încalcă dreptul reclamantei de a fi ascultată potrivit articolului 41 din Carta drepturilor fundamentale a Uniunii Europene. 3.
Al treilea motiv întemeiat pe încălcarea tratatelor sau a oricărei norme de drept referitoare la aplicarea acestora: — decizia contestată aplică eronat legea, având în vedere că Comisia nu a respectat domeniul de aplicare inter partes al Hotărârii din 16 martie 2023, Comisia și alții/Pharmaceutical Works Polpharma (C-438/21 P-C-440/21 P, EU:C:2023:213), și ignoră controlul efectuat de Comitetul pentru medicamente de uz uman; — decizia contestată încalcă dreptul la apărare și la un proces echitabil prevăzut la articolul 47 din Carta drepturilor fundamentale a Uniunii Europene; — decizia contestată încalcă securitatea juridică; — decizia contestată încalcă așteptările legitime ale reclamantului, inclusiv numeroasele obligații față de autorități publice, producători, furnizori, companii de transport și spitale, de furnizare a produselor generice care conțin fumarat de dimetil, și față de pacienți; — decizia contestată încalcă dreptul la proprietate prevăzut la articolul 17 din Carta Drepturilor Fundamentale a Uniunii Europene.